เบี้ยสุขภาพพุ่งพรวด
คปภ.เผย 6 เดือนแรกเบี้ยประกันสุขภาพ 2.83 หมื่นล้าน เพิ่มไตรมาสละหมื่นล้าน กรุงเทพประกันชีวิตส่งสินค้าใหม่ลุยชูคุ้มครอง 600%
7 ก.ย. 2559

คปภ.เผย 6 เดือนแรกเบี้ยประกันสุขภาพ 2.83 หมื่นล้าน เพิ่มไตรมาสละหมื่นล้าน กรุงเทพประกันชีวิตส่งสินค้าใหม่ลุยชูคุ้มครอง 600% 
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วง 6 เดือนแรกของปีนี้ ธุรกิจประกันชีวิตสามารถทำเบี้ยประกันสุขภาพได้ 2.83 หมื่นล้านบาท จากไตรมาสแรกที่ทำเบี้ยสุขภาพได้ 1.49 หมื่นล้านบาท เพียงไตรมาสเดียวเบี้ยประกันสุขภาพเพิ่มขึ้นถึง 1.34 หมื่นล้านบาท หรือเพิ่ม 89.9% ขณะที่ปี 2558 เบี้ยประกันสุขภาพของธุรกิจประกันชีวิตมีทั้งหมดทำได้ 4.3 หมื่นล้านบาท  
นายเรืองศักดิ์  ปัญญาบดีกุล ผู้ช่วยผู้จัดการใหญ่อาวุโส สายการตลาด บริษัท กรุงเทพประกันชีวิต กล่าวว่า บริษัทได้เปิดตัวแบบประกันคุ้มครองสุขภาพตัวใหม่ที่เป็นแบบ “สัญญาเพิ่มเติม บีแอลเอ ซูเปอร์ แคร์” ที่ให้ความคุ้มครองโรคร้ายแรงมากถึง 47 โรค
"ปัจจุบันคนไทยป่วยด้วยโรคร้ายแรงเพิ่มขึ้นอย่างต่อเนื่อง และยังมีคนอีกมากที่ไม่รู้ว่าตนเองเป็นโรคเหล่านี้ แต่สิ่งที่ร้ายแรงกว่าสำหรับคนไทย คือ ค่าใช้จ่ายในการรักษาพยาบาลที่สูงขึ้นมาก ทั้งค่าใช้จ่ายหลักและค่าใช้จ่ายต่อเนื่องเมื่อเป็นโรคร้าย ซึ่งแบบประกันนี้จะช่วยแบ่งเบาภาระด้านค่ารักษาพยาบาลเมื่อเกิดเจ็บป่วยด้วยโรคร้ายแรงให้กับลูกค้าได้" นายเรืองศักดิ์ กล่าว 
อย่างไรก็ตาม แบบประกันดังกล่าวเป็นสัญญาเพิ่มเติมที่สามารถซื้อแนบท้ายกรมธรรม์ใหม่หรือกรมธรรม์เดิมของกรุงเทพประกันชีวิตที่ยังมีผลบังคับอยู่ เป็นการวางแผนรับมือกับความเสี่ยงเรื่องโรคร้ายและคุ้มครองรายได้ที่มีไม่ให้สูญหาย
ทั้งนี้ จะให้ความคุ้มครองโรคร้ายแรง ประกอบด้วย กลุ่ม 1 โรคมะเร็งและเนื้องอก กลุ่ม 2 โรคเกี่ยวกับหัวใจหลอดเลือดและผลสืบเนื่อง กลุ่ม 3 โรคเกี่ยวกับอวัยวะและระบบการทำงานที่สำคัญ กลุ่ม 4 ภาวะติดเชื้อหรือการบาดเจ็บร้ายแรง กลุ่ม 5 โรคร้ายแรงอื่นๆ และกลุ่ม 6 โรคร้ายแรงที่ได้เกิดขึ้นครั้งแรกก่อนที่ผู้เอาประกันภัยมีอายุครบ 17 ปีบริบูรณ์ โดยรับประกันภัยตั้งแต่อายุ 1-65 ปี คุ้มครองสูงสุดถึงอายุ 80 ปี เป็นสัญญาแบบปีต่อปี สามารถต่ออายุได้เท่ากับระยะเวลาตามสัญญาประกันชีวิตหลัก สูงสุดถึงอายุ 79 ปี
"ที่สำคัญ เมื่อผู้เอาประกันเป็นโรคร้ายแรงและรับผลประโยชน์สูงสุด 100% ของจำนวนเงินเอาประกันภัยต่อ 1 กลุ่มโรคร้ายแรงไปแล้ว สัญญาประกันภัยก็ยังมีผลต่อเนื่อง และผู้เอาประกันภัยยังจะได้รับความคุ้มครองต่อเนื่องสำหรับกลุ่มโรคร้ายแรงที่เหลืออยู่ รวมรับความคุ้มครองโรคร้ายแรงสูงสุดถึง 600% ของจำนวนเงินเอาประกันภัย" นายเรืองศักดิ์ กล่าว